  Майя Бывальцева 16-тӥ тулыспалэ Сочиын Инвестициосъя росси форум улсын Удмуртилэн тӧроез Александр Бречалов но Сарапуллэн тӧроез Александр Ессен «Моногорода: проектируем будущее» сессилэн ужаз пыриськизы. Кызьы ивортӥзы Удмуртиысь тӧролэн но кивалтэтлэн пресс-службаяз, Сарапуллэн кивалтӥсез мукет улосвылъёсысь ужъюлтошъёсызлы карын «Бережливая поликлиника» ӵектосэз быдэсъяменызы тодматӥз. Александр Бречалов пусйиз, ӟечлыко эмъюрттэт басьтыны луонлыкъёс моногородъёсын туж кулэ, но озьы ик кулэ эмъюртъёсысь ужан тӥрлыкез выльдон. Элькунын трос сюлмаськонъёс, валамон, ваньзэ огдыре сэрттыны-пертчыны секыт, но одӥгез соос пӧлысь — ужан тӥрлыклэн вужмемез, со туж лэчыт ужпум. 90 процентэз тазалыкез эскерон тӥрлык вужмемын Александр Бречалов, Удмуртилэн тӧроезТӧролэн кылъёсызъя, та дыре ужпумез сэрттыны-пертчыны амалъёс но луонлыкъёс эскерисько, но моногородъёсын тазалыкез утёнъя программаослы но тазалыко улонэз вӧлмытонлы федерал ёзъёс ласянь саклык висъяны кулэ. Александр Бречаловлэн верамезъя, али нырысетӥ интые пото улон котырез умоятон ужпумъёс. Экономика югдур шӧдскымон тупатскиз, ми сое адӟиськомы. Адями уждун сярысь гинэ уг малпаськы ни, со малпа, маин выроз солэн нылпиез, кыӵе югдур тазалыкез утёнын, спортын Александр Бречалов, Удмуртилэн тӧроезТодэ вайытом, Сочиын Инвестициосъя росси форум 15–16 тулыспалэ ортче. Удмуртиысь делегациен элькунлэн тӧроез Александр Бречалов кивалтэ. Улосвылмы ужрадэ куинь валтӥсь ӧръёсъя пыриське. Кызьы ивортӥз элькун тӧролэн но кивалтэтлэн пресс-службазы, ужрадлы йылпумъянъёсъя элькунлэн экономикаяз инвестициослэн быдӟалазы 20 миллиард манет котыр луоз. Тегъёс: Тазалык Сарапул Удмуртия АлександрБречалов моногородъёс  